b'\n_START_ARTICLE_\nFabianijev most\n_START_PARAGRAPH_\nFabianijev most je 22. avgusta 2012 odprt dvonivojski most preko reke Ljubljanice v Ljubljani. Povezuje Njego\xc5\xa1evo in Ro\xc5\xa1ko cesto in s tem zaokro\xc5\xbea ljubljanski notranji obro\xc4\x8d. Most je poimenovan po snovalcu prostorskega plana Ljubljane arhitektu Maksu Fabianiju (1865\xe2\x80\x931962), ki je zasnoval notranji obro\xc4\x8d v Ljubljani po vzoru dunajskega "ringa". Arhitekt na koncu vzpostavljene re\xc5\xa1itve je bil Jurij Kobe, odgovorni projektant konstrukcije pa Iztok Turk, Promico.\n_START_SECTION_\nZgodovina\n_START_PARAGRAPH_\n\xc5\xbde Fabiani je na\xc4\x8drtoval notranji obvozni obro\xc4\x8d, ki bi razbremenil prometa sredi\xc5\xa1\xc4\x8de Ljubljane. Danes notranji obro\xc4\x8d skoraj v celoti sledi Fabianijevemu na\xc4\x8drtu, v ju\xc5\xbenem delu pa je speljan precej bli\xc5\xbee Stari Ljubljani, kot je predvidel Fabiani. Tvorijo ga naslednje ceste: Tivolska cesta, Bleiweisova cesta, A\xc5\xa1ker\xc4\x8deva cesta, Zoisova cesta, Karlov\xc5\xa1ka cesta, Cesta za Gradom, Ro\xc5\xa1ka cesta, Lipi\xc4\x8deva ulica, Njego\xc5\xa1eva cesta, Masarykova cesta in Trg OF. Fabianijev most je bil zadnji manjkajo\xc4\x8di element; z njegovo dograditvijo je sedaj obro\xc4\x8d okrog mestnega sredi\xc5\xa1\xc4\x8da sklenjen._NEWLINE_Dela so se pri\xc4\x8dela aprila 2009 z ru\xc5\xa1itvijo Gimplove hi\xc5\xa1e pri Cukrarni. Avgusta 2009 je bil na podlagi javnega razpisa in pogajanj izbran izvajalec, gradbeno podjetje SCT d.d. za pogodbeno vrednost 16.547.169 EUR z vklju\xc4\x8denim DDV. V septembru leta 2009 se je pri\xc4\x8delo ru\xc5\xa1enje povezovalnega trakta med Cukrarno in Pala\xc4\x8do. Leta 2010 so potekala \xc5\xbee gradbena dela, najprej na spodnjem mostu. Po ste\xc4\x8daju podjetja SCT d.d. in zastoju del je junija 2011 dela za dokon\xc4\x8danje del na podlagi aneksa k pogodbi prevzelo podjetje Gradis skupina G d.d., ki je dela tudi zaklju\xc4\x8dilo.\n_START_SECTION_\nJavni potni\xc5\xa1ki promet\n_START_PARAGRAPH_\nPreko mostu potekajo trase mestnih avtobusnih linij \xc5\xa1t. 2, 11, 11B, 20 in 20Z.'